CELEX: 62017TN0780
Language: hr
Date: 2017-11-29 00:00:00
Title: Predmet T-780/17: Tužba podnesena 29. studenoga 2017. – US protiv ESB-a

12.2.2018   
            
            
               HR
            
            
               Službeni list Europske unije
            
            
               C 52/34
            
         Tužba podnesena 29. studenoga 2017. – US protiv ESB-a
   (Predmet T-780/17)
   (2018/C 052/46)
   Jezik postupka: francuski
   
      Stranke
   
   
      Tužitelj: US (zastupnici: L. Levi i A. Blot, odvjetnici)
   
      Tuženik: Europska središnja banka
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               utvrdi da je ova tužba dopuštena i osnovana;
            
         posljedično:
   
               —
            
            
               poništi izvješće o ocjeni za 2016. (koje obuhvaća razdoblje od 1. rujna 2015. do 1. rujna 2016.) i odluku od 15. prosinca 2016. koja se odnosi na Annual salary and bonus review („ASBR”) za 2016. godinu, koje su dostavljene tužitelju 30. studenoga 2016. odnosno 9. siječnja 2017.;
            
         
               —
            
            
               poništi odluku ESB-a od 3. svibnja 2017. kojom se odbijaju tužiteljevi zahtjevi za ponovno upravno razmatranje od 15. veljače 2017. i 9. ožujka 2017.;
            
         
               —
            
            
               poništi odluku ESB-a od 12. rujna 2017., dostavljenu tužitelju 19. rujna 2017., kojom se odbija tužiteljeva žalba podnesena 7. srpnja 2017.;
            
         
               —
            
            
               dodijeli naknadu za pretrpljenu štetu;
            
         
               —
            
            
               naloži tuženiku snošenje ukupnih troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe četiri tužbena razloga, kada se radi o zahtjevu za poništenje izvješća o ocjeni za 2016.
   
               1.
            
            
               Prvi tužbeni razlog temelji se na povredi obveze obrazlaganja, s obzirom na to da se izvješće o ocjeni tužitelja odnosi na općenite, ponavljajuće i cirkularne kritike.
            
         
               2.
            
            
               Drugi tužbeni razlog temelji se na očitoj pogrešci u ocjeni kojom je zahvaćeno sporno izvješće.
            
         
               3.
            
            
               Treći tužbeni razlog temelji se na zlouporabi ovlasti, uznemiravanju koje je tužitelj pretrpio i povredi dužnosti brižnog postupanja i načela dobre uprave.
            
         
               4.
            
            
               Četvrti tužbeni razlog temelji se na postupovnoj nepravilnosti koju je tuženik počinio tijekom utvrđivanja spornog izvješća o ocjeni.
            
         Tužitelj osim toga ističe tužbeni razlog koji se temelji na nezakonitosti smjernica za godišnju reviziju plaća i bonusa i na povredi načela pravne sigurnosti, kada se radi o odluci o izvješću za 2016. godinu.